Vista la comunicació de vaga formulada pel comitè d'empresa de Ferrocarrils de la Generalitat de Catalunya (registre d'entrada de data 27 d'abril de 2012), que, prevista en dues fraccions, es durà a terme els dies 10, 11, 23, 24 i 25 de maig i 12, 13 i 14 de juny de 2012, començant però, tal com es recull en l'acta de la mediació, a les 22.00 hores del dia anterior al que marca l'inici de cada fracció fins a les 22.00 del dia fixat com a final, i que afecta tot el personal de l'empresa;
Atès que el servei de transport de viatgers per ferrocarril que presta l'empresa Ferrocarrils de la Generalitat de Catalunya (FGC) s'ha de considerar un servei essencial per a la comunitat, ja que la seva interrupció afectaria béns i drets constitucionalment protegits, com és el dret al trasllat i a la lliure circulació, segons assenyala l'article 19 de la Constitució;
Atès que el transport per ferrocarril que ofereix l'empresa és un mitjà que dóna servei a un gran nombre d'usuaris, que ha anat creixent de forma constant a causa de la intensa interrelació entre les poblacions del Barcelonès i les comarques circumdants, i també amb l'àrea interior de Barcelona, i que, malgrat que en alguns casos hi ha mitjans alternatius de transport, la gran quantitat de desplaçaments obliga a mantenir en funcionament aquest servei que cobreix, entre d'altres, la mobilitat obligada per motius laborals i d'estudis de la població i que, per tant, resulta necessari garantir;
Atès que els dies 12, 13 i 14 de juny de 2012 estan convocades les proves d'accés a la universitat (PAU) amb horaris de 8.30 fins a les 17.30 hores cada dia, que comporta que molts alumnes necessitin accedir als centres de la Universitat de Barcelona, Universitat Pompeu Fabra i Universitat Politècnica de Catalunya ubicats a Barcelona i Universitat Autònoma de Barcelona ubicats a Bellaterra i Terrassa i que cal preservar-les ja que està en joc l'accés universitari d'uns 30.000 alumnes en total, provinents de 700 centres de secundària, amb el que això representa estratègicament pel futur de la competitivitat del país;
Atès que 6.500 estudiants es presentaran a les proves d'accés a la universitat (PAU) a la Universitat Autònoma de Barcelona (UAB), provinents del Vallès Occidental, el Vallès Oriental i Barcelona ciutat, i que l'accés a aquest centre universitari depèn en gran mesura del servei que ofereixen els trens de Ferrocarrils de la Generalitat de Catalunya, cal garantir que els estudiants que es presentin a les proves puguin arribar a l'hora programada i tenir les mateixes condicions d'igualtat que la resta d'estudiants que es presentin als altres centres universitaris; per tant, les necessitats de desplaçament derivades de la participació en les proves d'accés a la universitat s'hauran de garantir amb un major percentatge de servei en les línies del Vallès (S1, S2, S5 i S55) durant els tres dies en els quals es desenvolupen les esmentades proves;
Atès que la intensitat d'ús del transport de viatgers és diferent segons la franja horària del dia, produint-se la major intensitat en les anomenades hores punta, que ha anat variant en els darrers temps obeint a diferents necessitats de mobilitat de la ciutadania, es considera imprescindible garantir el funcionament del servei de transport per ferrocarril durant les franges horàries compreses entre les 6.30 i les 9.30 hores i entre les 16.00 i les 20.00 hores, fixant com a serveis mínims el 50% del servei habitual durant aquests dos períodes; pel que fa a les línies de Vallès (S1, S2, S5 i S55), durant els dies en què se celebren les proves d'accés a la universitat, el percentatge del servei habitual s'incrementa fins el 70% en la franja horària de 6.30 a les 9.30 hores, restant la franja de la tarda de 16.00 a 20.00 hores igual que la resta;
En tot cas, es mantindrà el servei indispensable per donar la infraestructura imprescindible per al funcionament dels serveis mínims assenyalats;
Atès que en tràmit d'audiència ambdues representacions han formulat les seves propostes de serveis mínims, tal com consta en l'acta de 4 de maig de 2012;
Atès que s'han demanat informes a la Secretaria General del Departament de Territori i Sostenibilitat, a la Secretaria General del Consell Interuniversitari de Catalunya del Departament d'Economia i Coneixement i a la Gerència de la Universitat Autònoma de Barcelona;
La situació de vaga anunciada pel comitè d'empresa de Ferrocarrils de la Generalitat de Catalunya que, prevista en dues fraccions, es durà a terme els dies 10, 11, 23, 24 i 25 de maig i 12, 13 i 14 de juny de 2012, començant a les 22.00 hores del dia anterior al que marca l'inici de cada fracció fins a les 22.00 del dia fixat com a final, i que afecta tot el personal de l'empresa, queda condicionada al manteniment dels serveis mínims següents:
Durant les franges horàries compreses entre les 6.30 i les 9.30 hores i entre les 16.00 i les 20.00 hores es prestarà el 50% del servei habitual de trens.
Específicament, pels dies en què es realitzen les proves d'accés a la universitat (PAU), en la franja horària compresa entre les 6.30 i les 9.30 hores, es prestarà el 70% del servei habitual de trens en les línies del Vallès S1, S2, S5 i S55.
En la franja de la tarda (de les 16.00 a les 20.00 hores) se seguirà amb allò establert en el punt 1 d'aquest article.
Així mateix, s'estableixen com a serveis mínims els moviments i les operacions necessàries per al funcionament normal dels serveis fixats anteriorment, així com per al desenvolupament normal del servei un cop finalitzada la situació de vaga.
L'empresa, escoltat el comitè de vaga, determinarà el personal estrictament necessari per al funcionament dels serveis mínims que estableix l'article anterior.
El cessament i les alteracions en el treball produïts pel personal necessari per al manteniment dels serveis mínims que determina l'article 1 d'aquesta Ordre seran considerats il·legals als efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, pel qual s'aprova el text refós de la Llei de l'Estatut dels treballadors.
Notifiqueu aquesta Ordre als interessats, per al seu compliment, i trameteu-la per a la seva publicació al Diari Oficial de la Generalitat de Catalunya.